НУ“КИРИЛ И МЕТОДИЙ“С.ЧЕРНОГОРОВО,ОБЩ.ПАЗАРДЖИК
В Н И М А Н И Е

Мерки и дейности по безопасност на движението по пътищата (БДП) през зимния сезон, празниците, коледната и зимната ваканция
БЪДИ ВИДИМ ПРЕЗ ЗИМАТА И В ТЪМНОТО
· Като пешеходец обличай светли връхни дрехи или използвай светлоотразителни елементи.
· Като пешеходец се оглеждай и ослушвай често особено ако си с шапка или качулка.
· Като пешеходец се движѝ по тротоара или банкета.
· Като пешеходец,когато няма тротоар или банкет, се движѝ по платното за движение, противоположно на движението на пътните превозни средства, по възможност най-близо до лявата му граница.
· 
· Организирана група деца на възраст до 10 години може да се движи САМО по тротоара или банкета, като първото и последното дете носят светлоотразителна жилетка, и ЗАДЪЛЖИТЕЛНО се води най-малко от две лица на възраст над 18 години. При пресичане на платното за движение водачът на групата е длъжен своевременно да подаде сигнал с палка „Стоп! Деца“, с червен флаг или с ръка, за да спре движението на пътните превозни средства.
Препоръки към пешеходците:

Пешеходците са най-застрашени в периода на здрачаване и през цялата вечер. Най-много злополуки с тях стават между 17.00 - 20.30 ч. Причините най-често са съчетание на несъобразена скорост на водачите при движение на фарове и неправилно движение и присъствие на пешеходците по платното в същия момент.
ПРЕПОРЪКА №1: Не избързвайте да пресичате платното!
Улиците в населените места са най-често без осветление вечер и Вие по правило преминавате по неосветени маршрути, когато се прибирате пеш. По възможност пресечете платното там, КЪДЕТО Е ОСВЕТЕНО. Ако Ви предстои пресичане в участък, където няма осветление и в същия момент виждате фарове на приближаващ автомобил, в интерес на Вашата лична безопасност е да ГО ИЗЧАКАТЕ ГО ДА ПРЕМИНЕ и тогава да пресечете. Не забравяйте, че шофьорът на приближаващия автомобил не Ви вижда в същия момент, в който вие виждате фаровете му, а много по-късно, когато вече не може да спре и да ви предпази!
ПРЕПОРЪКА №2: Пазете се от застигащи ви автомобили!
На мнозина се налага да изминават километри пеш и то вечер, просто защото няма удобен обществен транспорт. Между малките градове и съседните близки села вечер се движат много хора, които понякога дори не подозират, че могат да бъдат блъснати  от застигащи ги автомобили. В най-голяма опасност са пешеходците, които вървят неправилно - отдясно и то по платното. Рискът е е още по-голям, ако пешеходецът е облечен с тъмни дрехи, а шофьорът на застигащия ги автомобил има срещу себе си фаровете на насрещно движещо се превозно средство. Той може да забележи пешеходеца едва, когато е на около 25 метра от него и когато е вече късно да направи спасителна маневра или да спре. Затова, ако се движите по улица без тротоари или по път извън населено място, още при поява в далечината на фарове на приближаващ автомобил, НЕЗАБАВНО ИЗЛЕЗТЕ ИЗВЪН ОЧЕРТАНИЯТА НА ПЛАТНОТО /на банкета, дори по-далече/ и изчакайте отминаването на автомобила. Не очаквайте погрешно, че шофьорът на застигащия Ви автомобил ще Ви види и ще Ви заобиколи. Жертвите на тази лъжлива увереност  са предостатъчно.
ПРЕПОРЪКА №3: Не се опитвайте да спирате автомобили !
Ако вървите извън населеното място по тъмно, не се опитвайте да спирате автомобили “на автостоп”. При тези опити, ръкомахайки, Вие несъзнателно навлизате по-навътре в платното и се излагате на опасност да бъдете блъснати от автомобила, който се опитвате да спрете. При това шофьорите не са склонни да спират и да взимат случайни пътници, още повече - по тъмно.  
ПРЕПОРЪКА №4: Обозначете се, за да бъдете видими отдалече!
Ако е неотложно и неизбежно да вървите пеш по тъмно, направете нещо нестандартно за своята безопасност. За да бъдете видим за водачите отдалече, по възможност облечете светла връхна дреха или носете светъл, добре забележим лек  предмет. Можете да използвате светло отразител /т.нар. “котешко око/, който да носите в себе си и при приближаване на автомобил да го насочвате срещу светлината на неговите фарове. Ако не разполагате с такъв светлоотразител, за да бъдете видим отдалече, носете в ръка бяла найлонова торбичка - тя също отразява добре светлината.  За зимния сезон подберете за децата си светли, ярки дрехи, якета и по възможност със светлоотразителни елементи. Добре е към  раниците, които носят децата Ви също да са пришити  светлоотразителни знаци.
ПРЕПОРЪКА №5: Бъдете предпазливи на хлъзгава настилка!
Не избързвайте и не започвайте пресичане на заскрежено или заледено пътно платно, дори да Ви се струва, че приближаващият автомобил се движи твърде бавно. В този момент неговият реален спирачен път е значително удължен. При съчетание с намалена от валеж или мъгла видимост, шофьорът ще ви забележи, когато вече е невъзможно да Ви предпази. Ние забравяйте, че и Вие пресичате по-дълго и по-бавно заледеното или наводнено платно, а в стремежа си да бързате може да се подхлъзнете и да паднете пред автомобила. 
ПРЕПОРЪКА №6: Не бъдете припряни на автобусната спирка!
При слизане от автобуса не се насочвайте веднага да пресичате платното пред него, защото така може да се окажете в опасната зона на автомобил, който в този момент го заобикаля. Изчакайте автобусът да потегли и тогава потърсете място за правилно пресичане, при добра видимост и в двете посоки. Научете и децата си да пресичат правилно в районите на автобусните спирки.

